רופאים מהמרכז הרפואי "איכילוב" בתל-אביב יזמו כנס ראשון מסוגו, המיועד בעיקר לרופאים מהקהילה, שבו תוצג גישה רב-מערכתית לטיפול ולמניעת אוסטיאופורזיס. הכנס יתקיים מחר (יום ד') בבית החולים.
בנוסף ל"איכילוב", שותפים ליוזמה גם העמותה הישראלית לאוסטיאופורוזיס והחברה לאורתופדיה, וישתתפו בו רופאים מומחים למחלת האוסטיאופורוזיס ולתחומי האורתופדיה. לכנס גם מגיע מומחה מחו"ל, ד"ר כריסטיאנו קופולה, אורתופד, מנתח וטראומטולוג מאיטליה, מרצה בעל שם עולמי לנושאי טראומה ומנהל מרפאה בין-תחומית לטיפול בחולים אוסטאופורוטיים לאחר שבר.
לקראת הכנס נמסר, כי על פי הערכות בישראל, כ-600 אלף איש מהאוכלוסייה הבוגרת חולים באוסטיאופורוזיס, תפקודם נפגע עקב המחלה ורבים מהם מוגדרים כמצויים בסכנת חיים. למעשה, כל אשה שלישית וכל גבר חמישי בישראל מעל גיל 50 לוקים באוסטיאופורוזיס.
"זוהי מגיפה שקטה המתפתחת ללא סימפטומים נראים לעין אלא שהציבור איננו מודע לה", נמסר בהודעת בית החולים איכילוב. המחלה אינה מלווה בכאב עד להתרחשות השבר הראשון. השברים נגרמים אחרי חבלה מינימלית, או אפילו ללא חבלה כלל.
"לכן חשוב כל כך האבחון המוקדם. שבר אוסטיאפורוטי פוגע בפעילות היומיומית, עד כדי נכות ואי יכולת לתפקד. השברים השכיחים הם שבר שורש כף היד, שבר צוואר הירך ושברי חוליות עמוד השדרה", נמסר בהודעה.
לשבר עלולים להתלוות סיכונים וסיבוכים רבים: שברים אוסטיאופורוטיים יכולים להוביל לכאבים עזים, הגבלה בתנועה, נכות, פגיעה באיכות החיים ואף למוות. כ-30% מהחולים הסובלים משבר אוסטיאופורוטי בירך יזדקקו לטיפול סיעודי ארוך-טווח. כל מי שסבל בעבר משבר אוסטיאופורוטי נמצא בסיכון גבוה לשבר נוסף.
פרופ’ משה סלעי, מנהל החטיבה האורתופדית ב"איכילוב" ובין יוזמי הכינוס שגם ירצה בו, אמר: "מחלת האוסטיאופרוזיס הורגת". הוא קרא לציבור, וגם לרופאים המטפלים בקהילה: "הקדימו תרופה למכה. הכינו את הבית ואת עצמכם, הגבירו את המודעות לסיכונים הרבים. אוסטיאופורוזיס היא מחלה קטלנית, אך ניתנת למניעה ולצמצום. בידינו הדבר".
הכנס יעסוק כאמור בגישה הרב-מערכתית, המשלבת את רופא המשפחה בקהילה, אנדוקרינולוג, אורתופד, גריאטר ושיקום, רופא נשים ופיזיותרפיה המטפלים באוסטיאופורוזיס.
בנוסף לפרופ’ סלעי ירצו בכנס פרופ’ צופיה איש-שלום, מומחית לרפואה פנימית, אנדוקרינולוגיה וסוכרת מבית החולים "אלישע" בחיפה, ד"ר ונסה רואש, האחראית על מרפאת מחלות העצם ב"איכילוב", ד"ר רקפת בכרך, מומחית ברפואת משפחה, ד"ר מירי שטייר, מומחית ברפואת משפחה ואוסטיאופורוזיס, ד"ר תומר בנטוב, אורתופד בכיר ב"איכילוב" וד"ר יפה לרמן, מנהלת המערך הגריאטרי ב"איכילוב".
"החלטנו להירתם לנושא ולארגן את הכנס", ציין עוד פרופ’ סלעי, "כחלק מהמאבק לצמצום נזקי האוסטיאופורוזיס. אנחנו מצפים כי הכינוס יגביר את המודעות בקרב הרופאים כדי לפעול מיידית על מנת לצמצם את נזקי המחלה לציבור ולמשק".
כנס בינ"ל שעסק בחדשנות בתחום אי ספיקת לב התקיים ב"קפלן"